La Biblioteca Infantil dedica l’última de les seues activitats d’animació lectora al Medi Ambient
2025-07-24

La Biblioteca Infantil de Burjassot aprofitarà la celebració del Dia Mundial del Medi Ambient, divendres que ve 5 de juny, per desenvolupar aqueix mateix dia l’última de les seues activitats gratuïtes d’aquest curs d’animació lectora, “Biblioverda. Cada acció compta”. Una activitat que, com no podia ser d’una altra manera, mostrarà als més menuts de la casa com, amb xicotets gestos, es pot cuidar el medi ambient.

Com és habitual, l’activitat començarà a les 18 hores en la pròpia Biblioteca Infantil amb la lectura del llibre “Mi pequeño manual de desarrollo sostenible”, de Melanie Pérez i Sandrine Lamour. A través d’ell, els participants descobriran xicotets experiments per a preservar el planeta, diverses maneres de reciclar el plàstic, de no malgastar l’aigua, d’estalviar electricitat o com classificar els residus que es generen a casa.

Una vegada finalitzada la lectura, ells mateixos, amb l’ajuda de les tècnics de la biblioteca, crearan les seues papereres de recollida selectiva de residus i, alhora, cadascuna d’elles tindrà un missatge en el qual se’ls indicaran xicotets consells i recomanacions per prendre consciència de la importància de cuidar el planeta.

Per finalitzar l’activitat, podran crear dibuixos relacionats amb el Medi Ambient i la importància de la seua cura.